b"\n_START_ARTICLE_\nHome dels nassos\n_START_SECTION_\nOrigen\n_START_PARAGRAPH_\nSegons el folklorista catal\xc3\xa0 Joan Amades, l'Home dels nassos representa l'esperit de la vegetaci\xc3\xb3. Creia que l'Home dels nassos era una degeneraci\xc3\xb3 d'un personatge m\xc3\xadtic que simbolitzava l'any i que sovint era representat per l'arbre dels nassos; una esp\xc3\xa8cie d'arbre molt estrany que es creia que era la llar de l'esperit de la vegetaci\xc3\xb3. Amades afegia que a la Catalunya del Nord es deia que l'Home dels nassos vivia dins la soca d'un arbre i que el darrer dia de l'any eixia del seu amagatall i es vestia amb fulles de quatre colors diferents i d'una dotzena d'arbres, llest per a encetar el cam\xc3\xad des del Rossell\xc3\xb3 o d'Occit\xc3\xa0nia fins al Principat de Catalunya. Tamb\xc3\xa9 argumentava que tradicionalment era molt comuna la representaci\xc3\xb3 de l'any com un arbre.\n_START_SECTION_\nLocalismes\n_START_PARAGRAPH_\nA Barcelona era tradici\xc3\xb3 de trobar l'Home dels nassos a les 12 en punt al Pla de Palau, davant la Llotja de Barcelona, dalt d'un cadafal perqu\xc3\xa8 tothom el vei\xc3\xa9s mocar-se amb diverses dotzenes de mocadors els 365 nassos que s'espera que tingui per tot el cos, ja que no li caben a la cara._NEWLINE_A Mallorca a m\xc3\xa9s de dir anar a veure l'Home dels nassos es deia anar a veure matar l'Home dels nassos, perqu\xc3\xa8 el punt de concentraci\xc3\xb3 popular a Palma el dia 31 de desembre era la pla\xc3\xa7a de Cort, amb motiu de la Festa de l'Estendard, i s'hi disparaven salves d'honor, que alg\xc3\xba interpretava com un afusellament de la imatge del rei Jaume I exposada a la fa\xc3\xa7ana de la Casa de la Vila aquest dia davant la companyia que li retia honors amb l'Estendard o bandera nacional._NEWLINE_A Tarragona, l'Home dels nassos parteix a les 12 de la Casa Balcells (costat Catedral) i se'n va cap a l'Ajuntament al balc\xc3\xb3 a saludar als nens petits. Tot seguit, se'n va cap al Parc Infantil de Nadal de la ciutat._NEWLINE_A Val\xc3\xa8ncia, t\xc3\xa9 tradici\xc3\xb3 a les comarques del nord i les comarques centrals. A Cocentaina es coneix com l'home de les orelles._NEWLINE_A Arnedo, La Rioja, l'Home dels nassos \xc3\xa9s un personatge que cada 1 de gener s'acosta en un antic autob\xc3\xbas fins a la Puerta Munillo d'Arnedo abillat amb abric, vestit i bufanda i portant una petita maleta. Despr\xc3\xa9s de saludar als nombrosos nens congregats, provocant en ells dispars reaccions, es dirigeix a la seu de la Penya Lubumbas per a repartir llaminadures a tots els assistents."